Predkladacia správa

Cieľom materiálu „Správa o príprave SR na cvičenia krízového manažmentu NATO a EÚ v roku 2006“ je informovať vládu o príprave najbližších plánovaných cvičení krízového manažmentu organizovaných NATO a EÚ. Cvičenia krízového manažmentu organizované NATO a EÚ majú za cieľ precvičovať systémy krízového manažmentu členských krajín NATO alebo EÚ v kontexte medzinárodných operácií krízového manažmentu.
	Materiál nadväzuje na materiál „Informácia o príprave cvičení krízového manažmentu NATO a EÚ v roku 2005 a skúsenosti z predchádzajúcich cvičení“ prerokovaný v Bezpečnostnej rade SR v júli 2004, v ktorej boli zhrnuté doterajšie skúsenosti z cvičení krízového manažmentu a navrhnuté odporúčania k príprave ďalších cvičení vrátane podpory systémového riešenia v oblasti riadenia krízového manažmentu na vrcholovej úrovni. 
Návrh uznesenia vlády SR odporúča zaviazať predsedu Bezpečnostnej rady SR, ministra zahraničných vecí, ministra obrany, ministra vnútra a predsedu SŠHR SR, aby zabezpečili prípravu a účasť na plánovaných cvičeniach krízového manažmentu NATO a EÚ v roku 2006. Rovnaká úloha sa navrhuje odporučiť aj riaditeľovi SIS. Na základe skúseností z predchádzajúceho cvičenia CMX 05, na ktorom sa precvičili aspekty reagovania integrovaného záchranného systému na krízu na území SR, návrh uznesenie ďalej odporúča uložiť ministrovi vnútra, aby v súčinnosti s ďalšími rezortmi zabezpečil prípravu a precvičenie riadiacich a výkonných prvkov orgánov krízového riadenia SR v kontexte scenára cvičenia CMX 06. 
Bezpečnostná rada SR na svojom zasadnutí 14. júna 2005 prerokovala a odporučila vláde SR predkladaný materiál schváliť.
Materiál prešiel medzirezortným pripomienkovým konaním. Prostriedky na zabezpečenie cvičení sú plánované v rozpočtových kapitolách zúčastnených rezortov. Materiál nemá finančný, ekonomický, environmentálny vplyv, vplyv na zamestnanosť a podnikateľské prostredie, preto doložka vplyvov sa nevystavuje. Financovanie plánovaných akcií bude zabezpečené v rámci limitov výdavkov schválených v rozpočtových kapitolách zúčastnených rezortov a v uvedených rokoch si nevyžiada zvýšené požiadavky na štátny rozpočet ani ostatné zložky rozpočtu verejnej správy.